ЗэрымыщIэкIэ я насып къокI
«Спартак-Налшык» (Налшык) — «Енисей» (Красноярск) — 1:0 (0:0). Налшык. «Спартак» стадион. ЩэкIуэгъуэм и 26-м. ЦIыху 300 еплъащ.
Судьяхэр Лапочкин, Милюченкэ (тIури Санкт-Петербург щыщщ), Линкин (Воронеж).
«Спартак-Налшык»: Антипов, Дашаев, Мурачёв, Кузнецов, Соблыр, Мэкъуауэ (Шаваев, 84), Багъэтыр, Крамаренкэ (Ахриев, 77), Войнов (Семёнов, 68), Дроздов (Мухьэммэд, 68), Ахъядов.
«Енисей»: Опарин, Чичерин, Чернов, Васильев, Гультяев, Алиев (Комков, 87), Камеш, Ланин (Цуканов, 84), Иванов (Фатуллаев, 68), Семакин, Козлов (Малоян, 64).
Топыр дигъэкIащ: Ахьядовым, 81 (1:0).
Дагъуэ къыхуащIащ: Дроздовымрэ Фатуллаевымрэ.
80-нэ дакъикъэм Камеш пенальти худэгъэкIакъым.
Тхьэмахуэ кIуам Тюмень щызэхэтын хуея зэIущIэр дунейм и щIыIагъым и зэранкIэ зэрагъэIэпхъуам и фIыгъэкIэ «Спартак-Налшыкым» Iэмал игъуэтащ «Енисей»-м зэрыдэджэгунум зэман кIыхькIэ зыхуигъэхьэзырыну. Ар лейтэкъым, красноярскдэсхэр япэ дивизионым щыпашэхэм ящыщ зыуэ зэрыщытыр къэплъытэмэ. Пэжщ, мыбы ипэу мы командэхэр щызэхуэзам ди щIалэхэр 1:0-у хьэщIапIэ щыIэу текIуат, арщхьэкIэ абы лъандэрэ псы куэд ежэхащ икIи «Енисей»-р еплIанэ, «Спартак-Налшыкыр» епщыкIубланэ увыпIэхэм щызэкIэщIэкIат. Мы гъэм и иужьрей зэIущIэр ехъулIэныгъэкIэ кърахьэлIэу, гугъыдэж яIэу дызыхуэкIуэ гъатхэм техьэну, дауи, лъэныкъуитIри хущIэкъурт.
Апхуэдэу щыт пэтми, хуабжьу сакъыу зэхьэрхуэрэгъухэм зэIущIэр ирагъэкIуэкIащ. Я гъуэм топ къыдамыгъэкIыныр я къалэн нэхъыщхьэу абыхэм къалъы-
тэрт. А гупсысэм и щыхьэту урикъунщ джэгум и япэ Iыхьэм къыхэжаныкIыну зы Iэмали зэрыщымыIар.
Загъэпсэхуу къихьэжа иужькIэ, футболистхэм ягу къэкIыжагъэнущ, сыхьэт иримыкъу дэкIмэ отпуск кIыхь къазэрыпэщылъыр. Дауэ щытми, я гур джэгум нэхъ ета хъуащ. Иджы топыр дагъэкIыну Iэмал гуэрхэр къыщыкъуэкI къэхъурт.
ЗэIущIэм и кIэухращ нэхъ хьэлэмэтыр къыщыхъуар. ЕбгъэрыкIуэныгъэм дихьэха ди щIалэхэм хьэщIэхэм я гъуащхьауэ Малоян яIэщIэкIащ. Мурачёвым ар къызэрыхуэгъэувыIар футбол хабзэр къызэпиудущ. Iуэхур къыщыхъуар ди гъуэм пэгъунэгъуути, судьям метр пщыкIузым игъэлъэгъуащ.
Пенальтир игъэзэщIэну бгъэдыхьащ хьэщIэхэм я гъуащхьэхъумэныкъуэ Камеш. Ар и къару къызэрихькIэ еуащ, арщхьэкIэ, топыр гъуэм хуигъэзэфакъым.
Насыпыр къэкIуэну щIидзамэ, увыIэнукъым. Топ къызэрыхудамыгъэкIам игъэгушхуа «Спартак-Налшыкым» и футболистхэм зэуэ зрачащ. Ахъядовыр «Енисей»-м и гъуащхьэхъумэхэм щаIэщIэкIым джэгупIэ губгъуэр иухащ. Къыхуэнэжар топыр зэрыхъукIэ къыхитэнурати, апхуэдэу ищIащ икIи хьэщIэхэм я гъуащхьэтетым ар техуэри, гъуэм дэкIащ.
ЗэрымыщIэ дыдэкIэ япэ ища ди щIалэхэм къэнэжа дакъикъэ зыбгъупщIыр зыхъумэжыныгъэм нэхъыбэу хухахащ. ТекIуэныгъэр абыхэм яхъумэфащ икIи епщыкIутхуанэ увыпIэм нэс къыдэкIуэтеижауэ зыгъэпсэхун щIадзэ.
АдэкIэ фыщыдгъэгъуэзэнщ япэ дивизионым мы гъэм иужьу щызэхэта зэIущIэхэм къарикIуа бжыгъэхэм: «Тамбов» (Тамбов) — «Факел» (Воронеж) — 4:0, «СКА-Хабаровск» (Хабаровск) — «Кубань» (Краснодар) — 5:0, «Луч-Энергия» (Владивосток) — «Тюмень» (Тюмень) — 1:3, «Сибирь» (Новосибирск) — «Нефтехимик» (Нижнекамск) — 2:1, «Волгарь» (Астрахань) — «Динамо» (Мэзкуу) — 0:1, «Спартак-2» (Мэзкуу) — «Шинник» (Ярославль) — 1:2, «Тосно» (Ленинград область) — «Сокол» (Саратов) — 5:2, «Зенит-2» (Санкт-Петербург) — «Балтика» (Калининград) — 1:1, «Химки» (Химки) — «Мордовия» (Саранск) — 4:3.
Урысей Федерацэм футболымкIэ и япэ дивизионым зэхьэзэхуэм щыщIидзэжынур 2017 гъэм гъатхэпэм и 8-рщ. А махуэм «Спартак-Налшыкыр» Мэзкуу къалэм щыIущIэнущ зэпеуэм пашэныгъэр щызыIыгъ «Динамо» командэм.
Жыласэ Заурбэч.
